**Și mi-a rămas din toate, azi, numai rugăciunea**

*Emilia Amariei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vai, putrezește nucul, e plin de scorburi trunchiul

Și nimenea nu știe din care vremuri vine.

Era bătrân când tata, la umbra lui, cu mine

Stătea în miez de vară și își pleca genunchiul

Rugându-se acolo, în șoaptă, cu suspine,

Doar el știa ce-i spune plângând, lui Dumnezeu,

Alături, lângă tata, ședeam tăcută, eu,

Iar el privea la ceruri durerea să-și aline.

Părea aprinsă zarea, pământul, cerul, lumea,

Când tremura frunzișul de focul viu al rugii,

S-a dus de-atunci și tata, îmbătrânesc toți nucii

Și mi-a rămas din toate , azi, numai rugăciunea.